Martin Henriksen (DF), 2010-04-19:
Tak for det.
Nu er der i lang tid blevet råbt på afbureaukratisering og regelforenkling fra politiske partier i Folketinget – fra Socialdemokratiet, fra SF og fra De Radikale.
Hvem har egentlig ikke råbt på afbureaukratisering?
Kommunerne har også; alle har råbt på mere afbureaukratisering.
Nu står vi så med et forslag om at afbureaukratisere, og så er man imod.
Det synes jeg er en anelse utroværdigt for at sige det mildt.
Her lægges der op til, at man frigiver nogle ressourcer på et væsentligt område, eksempelvis ældreområdet.
Der fjernes nogle statslige regler, som gør, at der bliver frigivet nogle ressourcer ude i kommunerne, og dem kan man så bruge efter bedste evne.
Og vi har noteret os i Dansk Folkeparti, at regeringen i forbindelse med de kommunale forhandlinger med Kommunernes Landsforening har forpligtet sig til at arbejde for, at de penge eller i hvert fald en del af de penge, som bliver frigivet på området, også rent faktisk bliver brugt på ældreområdet.
Så kan kommunerne prioritere ude lokalt, hvordan de ønsker at forbedre ældreplejen.
I Dansk Folkeparti har vi sagt, at vi ikke mener, at den her meget hellige afbureaukratiseringsdagsorden – nogle gange har man syntes, den nærmest var lidt religiøs – skulle stå over eksempelvis rettigheder for den enkelte borger; over nogle ganske fornuftige regler, som vi jo har ude i kommunerne.
Da regeringen foreslog deres afbureaukratiseringsinitiativer, var der bl.a. et forslag om, at ældrerådene skulle gøres frivillige, sådan at kommunerne selv måtte bestemme, om der skulle være ældreråd ude i kommunerne, om ældre kunne henvende sig til dem, og om ældrerådene stadig væk skulle være høringspart, når der var forslag, der skulle vedtages i kommunalbestyrelsen.
Der sagde vi fra Dansk Folkepartis side, at det er vigtigt for os, at ældrerådene bliver bevaret, og det er vigtigt for os, at man stadig væk hører ældrerådene i forbindelse med den proces, der foregår ude lokalt.
Og ældrerådene bliver bevaret, og det bliver en pligt for kommunerne at have det.
Så lå det også i det oprindelige lovforslag, at der ikke skulle, som det hedder, føres et passende tilsyn på ældreområdet – på plejehjemmene og på de botilbud, der er, for ældre.
Der sagde vi fra Dansk Folkepartis side, at vi synes, at det måske var lige lovlig vidtgående.
Man kan godt afbureaukratisere lidt, men der skal også være nogle grænser.
Derfor er det sådan, at det uanmeldte tilsyn på plejehjemmene bevares; det synes vi er fornuftigt i Dansk Folkeparti og grunden til, at vi synes, det er fornuftigt, er, at det kan være meget godt, at der en gang imellem kommer nogen og lige tjekker op på, om tingene foregår, som de skal foregå.
Der er selvfølgelig ikke noget til hinder for, at en kommune vælger at have flere tilsyn ud over dem, som er skrevet ind i lovgivningen.
Så var det også vigtigt for os, at der stadig var tilbud om et årligt forebyggende hjemmebesøg, og sådan bliver det også.
Og så er der en række andre initiativer, hvor man afbureaukratiserer nogle regler.
Det frigiver nogle ressourcer, som kommunerne kan vælge at bruge på bedre ældrepleje.
Forslaget skønnes at frigøre 80,5 mio. kr. i 2010 og de efterfølgende år at frigøre 160,5 mio. kr. årligt i kommunerne samt at give mulighed for at lette administrative opgaver for kommunerne.
Vi siger: Nu er der blevet skreget på afbureaukratisering, på regelforenkling.
Så siger vi: O.k., nu får I muligheden for at bevise, at I rent faktisk kan løfte ansvaret derude selv, samtidig med at vi bevarer nogle regler, som vi i Dansk Folkeparti har syntes var væsentlige at bevare.
Og så må det kommunale selvstyre vise, at de kan leve op til deres opgaver og være deres ansvar bevidst.
Vi kan støtte lovforslaget.